Kemiske våbenrester fra Libyen udgør en sikkerhedsrisiko. Regeringen vil sende dansk bidrag til oprydningen.

To skibe og en stab på over 200 personer. Sådan lyder regeringens bud på et dansk bidrag til en international operation for at fjerne kemiske våbenrester fra Libyen.

Det danske bidrag skal bestå af et civilt transportskib med en besætning på 18 personer, et fleksibelt støtteskib med en helikopter og 120 personer, en føringsstab på cirka 20 personer og en række støtteelementer med op til cirka 90 personer heriblandt SKAT, beredskabsstyrelsen og Frømandskorpset.

– De kemiske stoffer må ikke falde i hænderne på ekstremistiske grupper, der befinder sig i landet, herunder Isil (Islamisk Stat, red.), siger udenrigsminister Kristian Jensen (V) i en pressemeddelelse.

– Derfor er det vigtigt, at vi sammen med en række andre lande hjælper den FN-støttede libyske samlingsregering med at bortskaffe de kemiske våbenrester

Forsvaret må selv finde pengene

Forsvaret anslår, at det vil koste cirka 12 millioner kroner per 30 dages indsættelse, hvis operationen finder sted i andet halvår af 2016.

Der bliver ikke tilført ekstra penge til Forsvaret i forbindelse med operationen.

Meromkostningerne forbundet med udsendelsen skal afholdes af Forsvarets reserve til internationale operationer. Eventuelle meromkostninger, der overstiger dette års råderum, vil kunne finansieres af Forsvarsministeriets opsparing.

De civile dele af operationen finansieres af bl.a. USA, Storbritannien, Tyskland.

Danmark har tidligere bidraget til at fjerne kemiske våben fra Syrien. Libyen-operationen forventes at være mindre kompleks end den syriske operation.

Den samlede operation, RECLIB, koordineres af Organisationen for Forbud mod Kemiske Våben (OPCW – Organisation for the Prohibition of Chemical Weapons) og sker i tæt samarbejde med en række andre lande, ikke mindst Libyen, der har anmodet det internationale samfund om denne hjælp til at tilintetgøre resterne fra landets kemiske våbenlager.

Libyen havde indtil 2004 et omfattende kemisk våbenprogram. Skiftende libyske regeringer har i lyset af den ustabile sikkerhedssituation i landet ført en dialog med OPCW om international hjælp til bortskaffelse af rester fra landets tidligere kemiske våbenprogram

Udover Danmark bidrager blandt andet også Finland med stabsofficerer til operationen, og der forventes også bidrag fra yderligere lande. OPCW forventes at acceptere et tysk tilbud om at forestå den efterfølgende destruktion af de kemiske stoffer.

Beslutningsforslaget skal førstebehandles i Folketinget onsdag og færdigbehandles fredag.

Læs også : Fakta om OPERATION RECLIB